謝李公擇惠妙墨二餅
作者：郭祥正
朝代：宋

paragraphs: 南山來松節，北山割麝臍。
燒烟掃煤和膠漆，篆記歲月形蛟螭。
集賢學士久珍玩，云初得自扶桑枝。
張翁所作又精絕，磨刮不動猶堅犀。
鄴臺古瓦汲水試，黑雲隨手生冰池。
况君學術老益富，六經秘法窮無遺。
明窻靜几列毫楮，而與此物真相宜。
草玄著就垂萬世，忠厚自任陳安危。
嗟予吏役久零落，至寶暗贈寧非癡。
嗚呼大禹已往不復見，一尺渾厚疑玄圭。